1.	Účastníci ZPC 

Meno a priezvisko, tituly:	Eva Masárová, Mgr.;  Viliam Michalovič, Ing., 
Marcela Hajtmánková, Mgr.  	
Znalosť cudzích jazykov:	Anglický jazyk, Nemecký jazyk	

2.	Zahraničná pracovná cesta

Štát / mesto:	Belgicko / Brusel 	
Názov a adresa 
prijímajúcej organizácie:	Rada EÚ	
Účel cesty:	Spoločné zasadnutie Výboru pre vzdelávanie, Pracovnej skupiny pre mládež a Pracovnej skupiny pre šport; Neformálne stretnutie zástupcov ministerstiev a Európskeho fóra mládeže; 
Zasadnutie Programového výboru Mládež v akcii	
Spôsob financovania:	MŠVVaŠ SR, IUVENTA	

3.	Rámcový program pobytu

Dátum	Navštívené organizácie, alebo pomenovanie programu dňa, popis rokovania s uvedením mien a kontaktov na partnerov	
05.12.2011	1.	Spoločné zasadnutie Výboru pre vzdelávanie, Pracovnej skupiny pre mládež a Pracovnej skupiny pre šport 
a)	Schválenie agendy 
b)	Informácie Predsedníctva 
c)	Návrh nariadenia Európskeho parlamentu a Rady, ktorým sa zriaďuje ERASMUS PRE VŠETKÝCH, program Únie pre vzdelávanie, odbornú prípravu, mládež a šport (prezentácia a diskusia)
d)	Rôzne 
2.	Neformálne stretnutie zástupcov ministerstiev a Národných agentúr programu Mládež v akcii	
06.12.2011	3.	Pracovné raňajky organizované Európskym fórom mládeže k návrhu EK o budúcom programe Erasmus pre všetkých 
4.	Zasadnutie Programového výboru mládež v akcii
a)	Prijatie programu
b)	Schválenie zápisnice zo zasadnutia Výboru Mládež v akcii, ktoré sa konalo 4. mája 2011
c)	Prijatie rokovacieho poriadku Výboru podľa čl. 9 Nariadenie (ES) č. 182/2011
d)	Body, ku ktorým výbor vyjadruje stanovisko v súlade s postupom preskúmania stanoveným v čl. 9 ods. 2 rozhodnutia č. 1719/2006/ES
-	Rozpočet na rok 2012
-	Európske fórum mládeže (Správa o činnosti za rok 2010 a pracovný plán na rok 2012)
e)	Body na informáciu a diskusiu
-	Správa o činnosti za rok 2010
-	Paušálne sumy – EDS
-	Riadenie programu Mládež v akcii
-	Možnosti v rámci Východného partnerstva
-	Európsko – Čínsky rok mládeže 2011	

4.	Priebeh rokovaní

K bodu 1: 
Spoločné zasadanie Výboru pre vzdelávanie, Pracovnej skupiny pre mládež a Pracovnej skupiny pre šport Rady Európskej Únie výboru viedla Dorota Lewandowska z poľského ministerstva školstva, ktorej asistovali predsedníčky pracovných skupín pre šport a mládež. PRES uviedlo, že ide o jedinečné stretnutie 3 pracovných skupín, ktoré by mali v prvej reakcii na návrh Komisie hovoriť jedným hlasom. Komisia prezentovala na spoločnom zasadaní výborov návrh programu Erasmus pre všetkých na roky 2014 – 2020. Zástupca generálneho riaditeľa na DG EAC hovoril o návrhu programu v kontexte návrhu Viacročného finančného rámca 2014-2020. Návrh programu rozvíja priority stratégie Európa 2020 a sústreďuje sa na Európsku pridanú hodnotu. Najčastejšie otázky delegácií sa týkali výberu názvu, dôvodov pre zlúčenie doterajších programov, právneho základu a formy návrhu. V diskusii viacero delegácií vyslovilo požiadavku na ustanovenie samostatnej kapitoly pre oblasť mládeže, vrátane samostatnej administrácie na národnej úrovni a samostatného programového výboru. ČŠ ďalej privítali samostatnú kapitolu pre šport. Viacerí poukázali na  nešťastný názov programu a na potrebu zachovať existujúce názvy programov ako značky. Niektoré delegácie načrtli potrebu znížiť administratívne náklady.
Podrobné informácie o priebehu zasadnutia uvádza správa Ivana Hromadu zo Stáleho zastúpenia SR pri EK. 

K bodu 2: 
Neformálne stretnutie zástupcov ministerstiev zodpovedných za mládež a zástupcov Národných agentúr programu EÚ Mládež v akcii sa konalo na podnet partnerov z BE-FL. Jeho obsahom bolo zhrnutie prezentácie programu Erasmus pre všetkých. Účastníci sa vo väčšine zhodli na tom, že problematika politiky mládeže je v navrhovanom programe málo viditeľná. Vhodnejším riešením sa javí samostatný program pre mládež tak, ako je to v súčasnosti, prípadne samostatný podprogram pre mládež v rámci návrhu EK. Účastníci stretnutia diskutovali o krokoch, ktoré plánujú uskutočniť na národných úrovniach k zabezpečeniu lepšej viditeľnosti a adresnosti pre mládež v budúcom Európskom programe. 

K bodu 3:
Pracovné raňajky organizovalo Európske fórum mládeže pre zástupcov ministerstiev, inštitútov pre mládež, Národných agentúr Mládež v akcii a zástupcov Európskych mládežníckych organizácií. Európske fórum mládeže prezentovalo svoje stanovisko k návrhu EK ohľadom budúceho programu Erasmus pre všetkých, pričom vítajú zjednodušenie programu a jeho zameranie na spoluprácu s krajinami mimo EÚ, ale zároveň požadujú samostatný program pre mládež v rámci budúceho Viacročného finančného rámca na roky 2014 – 2020. V diskusii vystúpili zástupcovia Európskeho parlamentu, ministerstiev a medzinárodných mimovládnych organizácií, ktoré pracujú s mládežou. Všetky vystúpenia podporili samostatný program pre mládež, pričom jeho hlavným cieľom by mala byť otázka Európskeho občianstva a sociálnej súdržnosti. Európske fórum mládeže požiadalo zástupcov ministerstiev o podporu ich stanoviska, pričom argumentovali aj výsledkami verejných konzultácií, kde sa účastníci súčasného programu vyjadrili v prospech samostatného programu pre mládež aj v budúcnosti. 

K bodu 4: 
Zasadnutie Programového výboru mládež v akcii viedol Pascal Lejeune, riaditeľ odboru pre mládež DG EAC. Po  predstavení programu zasadnutia, bol  prijatý program zasadnutia, schválená zápisnica zo zasadnutia Výboru mládež v akcii, ktoré sa konalo dňa 4.mája 2011 a prijatý rokovací poriadok Výboru podľa čl. 9 Nariadenia (ES) č.182/2011  (body 4a, 4b, 4c, podľa program). 

K bodu 4d):  
Ohľadom rozpočtu na rok 2012 – oproti  návrhu, ktorý bol predložený v máji 2011 bol rozpočet na rok 2012 (174.5 mil. Eur ) prepracovaný a navýšený.   Európsky parlament v priebehu rozpočtového postupu navrhol zmenu rozpočtu o 5 mil. EUR. Turecko navýšilo svoju spoluúčasť na 3.7 mil. EUR a vklad krajín EFTA/EEA vzrástol na 0.4 mil. EUR. Celkový návrh rozpočtu na rok 2012 predstavuje sumu 188.6 mil. EUR. EK navrhla prispôsobiť pôvodný rozpočet podľa týchto usmernení:  
- Manažment grantov na centralizovanej úrovni ponechať na úrovni návrhu z mája 2011. 
- Náklady na prevádzku národných agentúr programu MvA sa zvýšia na 3.1 % oproti návrhu z mája 2011(2.0%). 
- 10 mil. EUR z prostriedkov určených pre konečných prijímateľov sa prerozdelí v súlade s kritériami, ktoré už boli použité v minulých rokoch. Dodatočné finančné prostriedky dostanú k dispozícii koneční užívatelia programu v tých štátoch, kde bolo priemerné využitie prostriedkov v rokoch 2009 a 2010 na úrovni aspoň 98.4% a zároveň  celkový počet žiadostí o finančný príspevok bol najmenej o 25% vyšší  v porovnaní s priemerným počtom schválených žiadostí  v rokoch 2009 a 2010.
- Pri rozdelení financií na jednotlivé akcie Programu MvA sa zvláštny dôraz kladie na Európsku dobrovoľnícku službu, Spoluprácu so susediacimi krajinami EÚ (so zreteľom na pripomienky EP v súvislosti s dodatočnými 5.0 mil. EUR), ako aj na Mládežnícke výmeny 
(s ohľadom na dodržiavanie požiadaviek Rozhodnutia o minimálnych príspevkoch na jednotlivé akcie Programu).  
- Mládežnícke okno vo Východnom partnerstve: v súvislosti so zvýšením možností podpory projektov s krajinami tzv. Východného partnerstva,  očakávajú sa dodatočné finančné prostriedky (s výhradou prijatia príslušných rozhodnutí EK), ktoré poskytne Generálne riaditeľstvo pre rozvoj a spoluprácu v rámci zdrojov Politického nástroja Európskej susedskej politiky. Tieto prostriedky  by mali navýšiť  finančné možnosti existujúce v rámci programu MvA v roku 2012 o ďalších 15.75 mil. EUR, a to nasledovne: 6.25 mil. EUR na podporu projektov, doručených do Výkonnej agentúry žiadateľmi zo 6-tich krajín Východného partnerstva; 9.37 mil. EUR na projekty pre žiadateľov z programových krajín do ich Národných agentúr; 0.13 mil. EUR na posilnenie rozpočtu SALTO EECA (Východná Európa a Kaukaz), na podporu implementácie Mládežníckeho okna na decentralizovanej a centralizovanej  úrovni. Projekty zaslané do Národných agentúr v rámci Mládežníckeho okna sa vzťahujú na akcie oprávnené v rámci spolupráce so susediacimi krajinami EÚ, a to Európsku dobrovoľnícku službu, a Akciu 3.1 – mládežnícke výmeny alebo školenia a sieťovanie aktivít pre pracovníkov s mládežou. Do Programového sprievodcu 2012 sa zahrnú niektoré špecifická ohľadom kritérií, ktoré sa budú vzťahovať na tieto projekty (so špeciálnym zameraním na mladých ľudí zo znevýhodneného prostredia  a vidiecku mládež). 
- Ohľadom Európskeho fóra mládeže bola predložená Správa o činnosti za rok 2010 a pracovný plán na rok 2012. Správa podčiarkuje hlavné aktivity, ktoré zrealizovalo EYF v roku 2010 v spolupráci so svojimi členskými organizáciami a ich zapojením do pracovných skupín, podujatí a expertných skupín. Pokiaľ ide o úspechy 2010, EYF zdôraznilo svoje aktivity v oblasti vzdelávania, kde si upevnilo svoju pozíciu ako relevantný partner pre formálne, neformálne vzdelávanie, ako aj v oblasti tvorby vzdelávacích politík (mobilita, prechod zo školy do zamestnania, prístup ku vzdelaniu pre všetkých mladých ľudí v EU). Na podporu kvality neformálneho učenia sa realizovali pilotný projekt  a participovali na mnohých podujatiach v oblasti vzdelávania. Na podporu rozvoja práce s mládežou  pomáhali pri vzniku národných rád mládeže v krajinách Južnej a Východnej Európy, aktívne participovali na príprave 1. Európskej konferencie o histórii práce s mládežou a 1. Európskej konvencii, počas belgického predsedníctva. Na posilnenie spolupráce  s ostatnými regiónmi sveta rozvinuli spoluprácu s Afrikou, Latinskou Amerikou, Čínou,  arabským a stredomorským regiónom. EYF bolo zapojené do štruktúrovaného dialógu na zapojenie občianskej spoločnosti a miestnych autorít do Rozvojovej spolupráce EK,  ktorý začal v máji 2010. Na dosiahnutie zjednodušenia vízovej EYF  zorganizovalo koordinačné stretnutie k zozbieraniu názorov na spoločné akcie v oblasti vízovej politiky. EYF aktívne spolupracovalo na implementácii európskeho rámca k participácii.  Manažuje projekt Európske hlavné mesto. Rok 2010 využilo EYF na rozvoj a  úzku spoluprácu s Európskym parlamentom.  Pokiaľ ide o rok 2012 pracovný plán je zameraný na tieto  body: aktívne  dobrovoľníctvo, uznávanie dobrovoľníctva a jeho podpora, zosúladenie dobrovoľníckych aktivít s pracovným časom;  podpora mládežníckych organizácií pre silnejšiu občiansku spoločnosť a inklúzia a participácia založenú na právnych podkladoch. Paralelne s  prezentáciou svojej činnosti, EYF predstavilo svoju finančnú správu 2010 a plánovaný rozpočet na 2012. EK vyjadrila spokojnosť so správami a rozpočtom na rok 2012 a na základe Pracovného programu  pre rok 2012 EK finalizuje  prípravu alokácie operačného grantu pre EYF začiatkom budúceho roka. 

K bodu 4e):
- Správa o činnosti za rok 2010: Christele Duvieusart predstavila súhrnný prehľad o aktivitách národných agentúr programu Mládež v akcii a podporných štruktúrach SALTO. Zdôraznila, že počas roku 2010 EK intenzívne pracovala na návrhu nových programových aktivít do ďalšieho programového obdobia 2012-2013. Rok 2010 bol Európskym rokom boja proti chudobe a sociálnemu vylúčeniu, preto zástupkyňa EK informoval o napĺňaní tejto priority aj v rámci program Mládež v akcii. Zástupkyňa EK informovala o napĺňaní priorít stanovených pre program Mládež v akcii, prezentovala príklady dobrej praxe za jednotlivé akcie programu. Celkovo bolo vyčlenených 148 miliónov Eur na podporu projektov pre mladých ľudí. Počas roku 2010 sa projektov zúčastnilo 8400 pracovníkov s mládežou a mladých ľudí, ktorí získali finančné prostriedky na realizáciu projektových zámerov.
- Paušálne sumy pre Európsku dobrovoľnícku službu:  Giorgio Guazzugli-Marini (EK) uviedol, že začiatkom roku 2011 EK informovala o zjednodušení pravidiel akcie 1.1, 4.3. a 3.1. Programový výbor odporučil EK, aby zjednodušila aj pravidlá financovania v akcii 2.1. Počas októbra a novembra prebiehali písomné konzultácie členov Programového výboru, ktoré návrh EK schválili. Nové fixné sumy budú súčasťou programového Sprievodcu pre žiadateľov o finančný príspevok za rok 2012.
- Riadenie v programe Mládež v akcii: Pascal Lejeune (EK) uviedol, že EK deklaruje všeobecnú spokojnosť s manažovaním programu Mládež v akcii národnými agentúrami. Informoval, že žiadna z agentúr nemá otvorené “nálezy kritického významu” , ktoré by ohrozili fungovanie a administrovanie programu Mládež v akcii. 8 agentúr nemá žiadne “nálezy” a Deklarácia bola prijatá a odsúhlasená EK. Ďalších 6 národných agentúr nemá žiadne “veľmi dôležité nálezy”, iba odporúčania na zlepšenie. S ostatnými agentúrami je EK v rokovaní o odstránení nájdených nedostatkov. Najväčšie nedostatky EK identifikovala pri primárnych kontrolách, kde národným agentúram vyčítala nedostatočný systém, nedodržiavanie termínov pri komunikácii so žiadateľmi a nedostatočnú spätnú väzbu aplikantom pri realizácii primárnych kontrol.
- Možnosti v rámci východného partnerstva: Giorgio Guazzugli-Marini (EK) informoval o navýšení rozpočtu na podporu projektov s krajinami východnej Európy a Kaukazu s výnimkou Ruska pod názvom “Mládežnícke okno vo Východnom Partnerstve“.  Konkrétne ide o spoluprácu s krajinami: Arménsko, Azerbajdžan, Bielorusko, Moldavsko, Gruzínsko a Ukrajina. Pre slovenskú NA to znamená zvýšenie rozpočtu o 182 309 EUR. Od roku 2012 bude možné predkladať projekty v rámci akcie 2.1. a 3.1. v rámci osobitného rozpočtu, pričom pre akciu 2.1 sa rozpočet zvyšuje o 97 952 EUR a pre akciu 3.1. sa rozpočet zvyšuje o 84 357 EUR. Podrobnejšie informácie budú uvedené v Programovom sprievodcovi pre rok 2012.
- Európsko–čínsky rok mládeže 2011: Zástupca EK informoval o priebehu podujatí realizovaných na úrovni EK a v Číne. V júni 2011 sa zástupcovia mládežníckych organizácií stretli v Číne spoločne so zástupcami čínskymi organizácií a firiem, prezentovali svoju prácu a zameranie. Cieľom stretnutia bolo naštartovať funkčné partnerstvá. 24.10.2011 sa konala záverečná ceremónia v Číne pri príležitosti ukončenia roku 2011, ktorý bol na podporu tejto spolupráce venovaný. Slovensko sa do spomínanej spolupráce aktívne zapojilo a na podujatia vyslalo zástupcov mládežníckych skupín a inštitúcií.

5.	Odporúčané závery 

OMKP využije získané informácie pri príprave pracovných stretnutí s expertmi na Slovensku, ktoré budú zamerané na vypracovanie komplexného stanoviska SR k návrhu EK na zriadenie programu Erasmus pre všetkých. 
Výsledky rokovania Programového výboru Mládež v akcii sa budú zohľadňovať pri administrácii programu Mládež v akcii počas roku 2012.	

6.	Prehľad prinesenej dokumentácie a miesto jej uloženia 

a)	Activity Report 2010 – správa o činnosti národných agentúr v roku 2010 (dostupné v NA Mládežv akcii, IUVENTA)
b)	Work Programme EYF 2012-2013 (dostupné  v NA Mládež v akcii, IUVENTA)
	
7.	Osobitne vyhodnotený očakávaný prínos ZPC 

Spoločné zasadnutie zástupcov ministerstiev, zodpovedných za oblasť vzdelávania a odbornej prípravy, mládeže a športu bolo ojedinelým podujatím, ktoré reagovalo na návrh EK ohľadom spoločného programu Erasmus pre všetkých. Keďže v niektorých štátoch problematiky riadia rôzne rezorty, je potrebná koordinácia ich stanovísk pre EK. Ma Slovensku je situácia jednoduchšia, nakoľko stanovisko ministerstva sa vypracuje spoločne za všetky oblasti a koordinácia je potrebná len s Ministerstvom financií SR, a to ohľadom rokovaní o pripravovanom Viacročnom finančnom rámci na roky 2014  - 2020.  Služobná cesta poskytla priestor pre neformálne stretnutia zástupcov rôznych ministerstiev, ale aj Národných agentúr a mimovládnych organizácií, na ktorých si vymenili názory na návrh EK a prezentovali svoje argumenty na zmeny. 	

8.	Spôsob zverejnenia výsledkov ZPC, prenos získaných informácií

OMKP pripraví stanovisko k návrhu EK. K tomu zorganizuje stretnutie s expertmi, podieľajúcimi sa na riadení súčasných programov EÚ pre oblasť vzdelávania, odbornej prípravy a mládeže. 
Získané informácie z Programového výboru budú sprostredkované zamestnancom Národnej agentúry programu Mládež v akcii a externým spolupracovníkom, ako aj širokej verejnosti – konečným užívateľom. 	

Súhlasím so zverejnením tejto správy na internete

Dátum:	26.09.2011	
Správu vypracovali:	Eva Masárová, Viliam Michalovič, Marcela Hajtmánková	
Správu schválil:	Mgr. Kamila Jandzíková, PhD.